**Szám:** 1-1/2023.

2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. január 26-i rendes, nyilvános ülésére**

**Tárgy:** Zalaszentgrót Város Roma Nemzetiségi Önkormányzatának Képviselő-testületével kötött közigazgatási szerződés felülvizsgálata

**Tisztelt Képviselő testület!**

Zalaszentgrót Város Önkormányzata, valamint Zalaszentgrót Város Roma Nemzetiségi Önkormányzat a nemzetiségek jogairól szóló 2011. évi CLXXIX. törvény (a továbbiakban: Nj.tv.) 80. § (2) bekezdésében foglalt kötelező szabály alapján 2014. január 31-én együttműködési megállapodást kötött a nemzetiségi önkormányzat helyiséghasználatára, valamint működése egyéb feltételeinek biztosítására vonatkozóan.

Szintén az Nj.tv. kógens rendelkezése követelte meg a megállapodás minden év január 31. napjáig, illetve általános vagy időközi választás esetén az alakuló ülést követő harminc napon belül való felülvizsgálatát, melyek során a különböző okokból - jogszabályváltozás, személyi változások stb. - bekövetkezett módosítások átvezetésre kerültek a megállapodásban.

Az elmúlt időszakban az Nj.tv. 80. §-a kettő alkalommal is módosult, melyek a települési és a nemzetiségi önkormányzat fennálló együttműködését alapjaiban nem változtatják meg, szükség szerint kell felülvizsgálni.

Az első - alaki jellegű - módosítás szerint a törvény az együttműködési megállapodás helyett immár a közigazgatási szerződés fogalmat használja. Itt kívánom megjegyezni, hogy a jövőben az Nj.tv. már nem követeli meg a minden év január 31. napjáig való felülvizsgálatot, ehelyett az általános vagy időközi választás esetén az alakuló ülést követő harminc napon belül való felülvizsgálat mellett a szükség szerinti módosítást írja elő.

Az adott szakaszt érő második módosítás pedig a nemzetiségi önkormányzat működési feltételeinek biztosítása vonatkozásában ír elő néhány olyan többletkövetelményt, melyek együttműködési gyakorlatunkban eddig is érvényesültek.

Zalaszentgrót Város Önkormányzatának Képviselő-testülete és Zalaszentgrót Város Roma Nemzetiségi Önkormányzatának Képviselő- testülete között 2021. február 1-i hatállyal létrejött Közigazgatási szerződésének VI. Egyéb rendelkezések részében a belső ellenőrzés feladatellátásához szükséges fedezet biztosítására vonatkozó rendelkezéssel kerül kiegészítésre.

A Pénzügyi és Ügyrendi Bizottság az előterjesztést a 2023. január 19-i ülésén megtárgyalta, az 1/2023. (I. 19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete a Zalaszentgrót Város Roma Nemzetiségi Önkormányzatának Képviselő-testületével fennálló közigazgatási szerződést jelen előterjesztés 1. számú melléklete szerinti formában jóváhagyja.

A Képviselő-testület felkéri Baracskai József polgármestert, hogy a döntésről Zalaszentgrót Város Roma Nemzetiségi Önkormányzatának elnökét értesíteni szíveskedjen.

**Határidő:** azonnal

**Felelős:** Baracskai József polgármester

**Zalaszentgrót**, 2023. január 23.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző