**Szám:** 1-1/2023. 7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. január 26-i rendes, nyilvános ülésére**

**Tárgy:** Hozzájárulás a házi segítségnyújtás 2023. évi feladatellátásához

**Tisztelt Képviselő-testület!**

A Zalaszentgrót és környező települések Intézményfenntartó Társulásának fenntartásában lévő Zalaszentgróti Szociális, Család- és Gyermekjóléti Központ – a hatályos alapító okiratában foglaltaknak megfelelően – Zalaszentgrót város közigazgatási területén, valamint a képviselő-testületek között létrejött társulási megállapodás alapján Döbröce, Felsőpáhok, Kallósd, Kisvásárhely, Ligetfalva, Sénye, Tekenye és Zalacsány községek közigazgatási területén biztosítja a házi segítségnyújtásnak a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 63. §-ában meghatározott feladatait, nevezetesen a szociális segítést vagy – a szociális segítés tevékenységeit is magába foglaló – személyi gondozást. A Zalaszentgróti Szociális, Család- és Gyermekjóléti Központ 2019. január 1-jétől hatályos működési engedély alapján a házi segítségnyújtás keretében ellátható személyek száma 60 fő.

A házi segítségnyújtás kapcsán az adott évre vonatkozó költségvetési törvény normatívát biztosít a feladatellátáshoz. A Magyarország 2023. évi központi költségvetéséről szóló 2022. évi XXV. törvény 2. mellékletének 27. pontja alapján az 1.3.2.4. Házi segítségnyújtás jogcímen támogatásra az az önkormányzat jogosult, amely a házi segítségnyújtást működteti. A támogatás az önkormányzatot a házi segítségnyújtás szociális segítés keretében ellátott személyek száma, személyi gondozás esetén a számított ellátotti létszám szerint illeti meg.

A költségvetési törvény finanszírozási szabályai szerint a támogatás a **szociális segítés** keretében kizárólag szociális segítésre megállapodást kötött ellátottak után jár. A feladat ellátható közfoglalkoztatottak alkalmazásával, de ez esetben a támogatás kizárólag a feladat ellátásával összefüggő kiadások közfoglalkoztatáshoz kapcsolódó egyéb állami támogatással nem fedezett részére használható fel. Az ellátottak számát tervezéskor a szociális segítés keretében ellátottak éves becsült száma alapján kell meghatározni.

A támogatás a **személyi gondozás** keretében kizárólag személyi gondozásra megállapodást kötött ellátottak után jár. A megkötött megállapodások esetén azon ellátottak után is jár a támogatás, akikkel személyi gondozásra és szociális segítésre kötöttek megállapodást. A támogatásnál nem vehető figyelembe a társadalmi gondozók alkalmazásával, a közérdekű önkéntes tevékenység keretében, a közfoglalkoztatotti jogviszonyban álló személyek, vagy szociális szövetkezet igénybevételével nyújtott ellátás. Az ellátottak számát tervezéskor a személyi gondozásra megállapodással rendelkező ellátottak részére nyújtott tevékenység éves becsült óraszáma alapján kalkulált ellátotti létszám alapján kell meghatározni. Az ellátottak száma igényléskor és

elszámoláskor sem haladhatja meg a befogadott ellátotti létszámot. Egy ellátott naponta az 1.3.2.4.1. Szociális segítés jogcím, az 1.3.2.4.2. Személyi gondozás – önálló feladatellátásjogcím és a személyi gondozás – társulás által történő feladatellátásjogcím közül csak egy jogcímen vehető figyelembe.

A házi segítségnyújtásra vonatkozóan a költségvetési normatíva összege 25.287.000,- Ft-ot tesz ki, amely 4.405.000,- Ft működési bevétellel egészül ki.

Zalaszentgrót térségének gyors ütemű demográfiai öregedése szükségessé teszi a házi segítségnyújtás egyre szélesebb körű ellátását, melyet a Társulási Tanács tagjai közül több polgármester és az intézményvezető is jelzett, és ennek kapcsán kérelemmel fordult a Társulási Tanács felé. A Társulási Tanács a 2018-2021. években több alkalommal hagyta jóvá határozatával a Zalaszentgróti Szociális, Család- és Gyermekjóléti Központ személyi állományának létszámnövelését, és engedélyezte a házi segítségnyújtás tevékenységi körben további szociális gondozók közalkalmazotti jogviszony keretében történő alkalmazását, illetőleg jóváhagyta az intézmény személyi állományában az óraszámnövelést a házi segítségnyújtás tevékenységi körben közalkalmazotti jogviszony keretében részmunkaidőben dolgozó szociális gondozók tekintetében. Ezáltal a házi segítségnyújtás tevékenységi körben dolgozó szociális gondozók száma 8,25 fő.

Ugyanakkor a kötelező legkisebb munkabér (minimálbér) és a garantált bérminimum megállapításáról szóló 573/2022. (XII. 23.) Korm. rendelet értelmében 2023. január 1-től a garantált bérminimum – a 2022. évi bruttó 260.000,- Ft-hoz képest – bruttó 296.400,- Ft-ra emelkedett. Ezt minden olyan alkalmazottnak ki kell fizetni, akinek a pozíciója valamilyen szakképzettséghez kötődik. Ennek következtében a személyi juttatások összege a kiadási oldalt a tavalyi évhez képest fokozottabb mértékben megterheli.

Jelentős többletköltséget jelent a gépjárműfenntartás a megemelkedett üzemanyagárak miatt, valamint a kötelező továbbképzések is jelentős kiadást jelentenek az intézmény működése számára.

A Társulás által elnyert TOP-4.2.1. pályázatnak köszönhetően robogó és elektromos kerékpár teszi könnyebbé a Zalaszentgróti Szociális, Család- és Gyermekjóléti Központ munkatársainak, hogy napi szinten zökkenőmentesen tudják végezni a munkájukat a házi segítségnyújtás ellátási területén.

Így a tervezett minimális költségvetési kiadások ellenére **a házi segítségnyújtás vonatkozásában 5.482.000,- Ft finanszírozási hiány prognosztizálható**. A házi segítségnyújtás 2023. évi költségvetésének tervezett pénzforgalmi előirányzatait az alábbi táblázatok szemléltetik.

**Kimutatás**

**a 2023. évi költségvetés pénzforgalmi előirányzatainak adatairól**

(fejlesztés, felújítás, karbantartás nélkül)

**Házi segítségnyújtás**

|  |  |
| --- | --- |
|  |  |
|  | *adatok Ft-ban* |
| **Bevételek** | **2023. évi tervezett előirányzat** |
| Működési célú tám. Áht-n belülről |  |
| Felhalmozási célú tám. Áht-n belülről |  |
| Működési bevételek | 4 405 000 |
| Felhalmozási bevételek |  |
| Működési célú átvett pénzeszközök |  |
| Felhalmozási célú átvett pénzeszközök |  |
| **Költségvetési bevételek összesen:** | **4 405 000** |
| Központi irányítószervi támogatás | 25 287 000 |
| **Finanszírozási bevételek:** | **29 692 000** |
|  |  |
| **Kiadások** | **2023. évi tervezett előirányzat** |
| Személyi juttatások | 30 819 000 |
| Munkaadókat terhelő járulékok | 3 899 000 |
| Dologi kiadások | 456 000 |
| Egyéb működési célú kiadások |  |
| Beruházások |  |
| Felújítások |  |
| Egyéb felhalmozási célú kiadások |  |
| **Költségvetési kiadások összesen:** | **35 174 000** |
| **Egyenleg:** | **- 5 482 000** |

A Szoctv. 56. §-a szerint a szociálisan rászorultak részére személyes gondoskodást az állam, valamint az önkormányzatok biztosítják. A személyes gondoskodás magában foglalja a szociális alapszolgáltatásokat és a szakosított ellátásokat. A Szoctv. 57. § (1) bekezdésének d) pontja alapján a házi segítségnyújtás is a szociális alapszolgáltatások körébe tartozik. A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8a) pontja a helyben biztosítható közfeladatok körében ellátandó helyi önkormányzati feladatok között rögzíti a szociális szolgáltatásokat és ellátásokat, amelyek keretében települési támogatás állapítható meg.

A Társulási Megállapodás 9. pontjában rögzítésre került, hogy a Társulás tagjai kötelezettséget vállalnak a központi költségvetésből nyújtott támogatáson felül az intézmény működtetéséhez szükséges pénzügyi fedezet biztosítására lakosságszámarányos pénzügyi hozzájárulás fizetése formájában, a Társulási Tanács mindenkori határozatában foglaltak szerint.

A Zalaszentgróti Szociális, Család- és Gyermekjóléti Központ intézményvezetője, valamint a Zalaszentgróti Közös Önkormányzati Hivatal Intézményüzemeltetési Osztályának osztályvezetője együttesen elkészítette a házi segítségnyújtás működtetésének költségvetési támogatással nem finanszírozott költségeinek megtérítésére vonatkozó javaslatot. Ennek alapján a hiány fedezésére a házi segítségnyújtás ellátási területéhez tartozó, társult települések lakosságszáma alapján kalkulált összegű hozzájárulás fizetése szükséges annak érdekében, hogy a feladatellátás 2023. évben is megfelelően biztosított legyen.

A 2023. évben irányadó pénzügyi hozzájárulás a tavalyi 193,949,- Ft/lakos összegű hozzájárulásnál magasabb összeget tesz ki. A hozzájárulás összege az alábbi számítás alapján került megállapításra:

A finanszírozási hiány / a házi segítségnyújtás ellátási területéhez tartozó önkormányzatok összlakosságszámával = 1 főre jutó egység

5.482.000,- / 8.950 = 612,51397

Támogatás: az 1 főre jutó egység (612,51397,- Ft) \* a település lakosságszámával

**A házi segítségnyújtás 2023. évi működtetéséhez 612,51397,- Ft/lakos összeggel szükséges pénzügyileg hozzájárulni a Társulás tagjait alkotó, az ellátási területhez tartozó önkormányzatoknak** az alábbiak szerint:

|  |  |  |
| --- | --- | --- |
| Település | Lakosságszám  (2022. 01. 01-i állapot) | Pénzügyi hozzájárulás (adatok Ft-ban) |
| **Döbröce** | 85 | 52 064 |
| **Felsőpáhok** | 745 | 456 323 |
| **Kallósd** | 107 | 65 539 |
| **Kisvásárhely** | 49 | 30 013 |
| **Ligetfalva** | 72 | 44 100 |
| **Sénye** | 79 | 48 388 |
| **Tekenye** | 468 | 286 657 |
| **Zalacsány** | 1 077 | 659 678 |
| **Zalaszentgrót** | 6 268 | 3 839 238 |
| **Összesen:** | 8950 | 5 482 000 |

Ennek alapján **Zalaszentgrót Város Önkormányzatának a 2022. január 1-jei 6268 fős lakosságszáma alapján 3.839.238,- Ft összeggel kell hozzájárulni a feladat ellátásához.**

A Pénzügyi és Ügyrendi Bizottság az előterjesztést a 2023. január 19-i ülésén megtárgyalta, a 3/2023. (I. 19.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót és környező települések Intézményfenntartó Társulás által fenntartott Zalaszentgróti Szociális, Család- és Gyermekjóléti Központ 2023. évi költségvetésében a házi segítségnyújtás területén jelentkező hiány fedezéséhez a 2022. január 1-jei állapot szerinti 6268 fős lakosságszáma alapján kalkulált 3.839.238,- Ft, azaz hárommillió-nyolcszázharminckilencezer-kettőszázharmincnyolc forint összegű hozzájárulást az Önkormányzat 2023. évi költségvetéséből finanszírozza.

A Képviselő-testület felhatalmazza a polgármestert a házi segítségnyújtás feladatainak ellátására a Zalaszentgrót és környező települések Intézményfenntartó Társulásával kötendő pénzeszköz-átadásra vonatkozó megállapodás aláírására.

Határidő: 2023. március 15.

Felelős: Baracskai József polgármester

Dr. Simon Beáta jegyző

Zalaszentgrót, 2023. január 23.

**Baracskai József**

polgármester

A határozati javaslata törvényességi előírásoknak megfelel.

**Dr. Simon Beáta**

jegyző