Szám: 1-1/2023.

4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. január 26-i rendes, nyilvános ülésére**

**Tárgy**: Döntés a hulladékgazdálkodásra vonatkozó közszolgáltatási szerződésről

**Tisztelt Képviselő-testület!**

A hulladékról szóló 2012. évi CLXXXV. törvény (a továbbiakban: Ht.) 33.§ (1) bekezdése alapján: *„A települési önkormányzat az önkormányzati hulladékgazdálkodási közfeladat ellátását a közszolgáltatóval kötött hulladékgazdálkodási közszolgáltatási szerződés útján biztosítja*.”

A Ht. 34. § (3) bekezdése szerint „*A települési önkormányzat hulladékgazdálkodási közszolgáltatási szerződést csak a hulladékgazdálkodási közszolgáltatási tevékenység minősítéséről szóló törvényben meghatározott minősítési engedéllyel (a továbbiakban: minősítési engedély) és a 32/A. § (2) bekezdése szerinti megfelelőségi véleménnyel rendelkező gazdasági szereplővel köthet.”*

Ennek megfelelően Zalaszentgrót Város Önkormányzata és a Zalai Közszolgáltató Nonprofit Korlátolt Felelősségű Társaság, mint az előírt megfelelőségi véleménnyel rendelkező gazdasági szereplő között 2017. október 01-jén hulladékgazdálkodási közszolgáltatási szerződés jött létre határozott időre, 2022. december 31. napjáig, amely szerződést a képviselő-testület a 89/2017. (IX.28.) számú határozatával fogadott el.

Az egyes energetikai és hulladékgazdálkodási tárgyú törvények módosításáról szóló 2021. évi II. törvény (a továbbiakban: Mód. tv.) 2023. július 01. napjától kezdődően új alapokra helyezi a hazai hulladékgazdálkodási tevékenységet, amelynek célja a természeti környezet megóvása. Ezen időponttól kezdve a hulladékgazdálkodás nem helyi önkormányzati feladat.

A módosítás révén a jogszabály a hulladékot – a körforgásos gazdaságra való átállás jegyében – nyersanyagként kezeli, amely a gyártókat arra ösztönzi, hogy már a gyártásánál visszaszorítsák a hulladékok keletkezését, illetve ahol lehetséges, ott minél nagyobb arányban használják azt alapanyagként.

A szabályozás ösztönzi az italcsomagolások újrahasznosítását is. Újdonság, hogy az illegális szemétlerakás megakadályozása és a természeti környezet megóvása érdekében a jogszabály szigorúbb szankciórendszert vezet be. Ennek érdekében 2020. év második felében elindult a hulladékradar szolgáltatás, amelynek célja az illegálisan elhelyezett hulladék, illetve hulladékszigetek felszámolása. A mind a természet-, mind a környezetvédelem szempontjából kiemelkedően fontos és támogatandó célkitűzés megvalósítása azonban nehéz helyzetbe hozza az ingatlantulajdonosokat, mivel a Ht. 61.§ (2) bekezdése szerint: „*Az ingatlanon más által, az ingatlantulajdonos hozzájárulása nélkül, ellenőrizetlen körülmények között elhelyezett vagy elhagyott hulladék elszállításának és kezelésének kötelezettsége (a továbbiakban: elhagyott hulladék felszámolása) - a hulladékgazdálkodási hatóság bírságot, valamint kötelezést megállapító közigazgatási hatósági döntésének véglegessé válásától számított harminc napon belül - a hulladék tulajdonosát vagy korábbi birtokosát terheli.”*

Az elmúlt időszakban sajnálatos módon több alkalommal az önkormányzatot is terhelte illegálisan elhelyezett hulladék elszállításának kötelezettsége. A más személy vagy szervezet által elkövetett jogsértő magatartása révén az ingatlan tulajdonosát terhelő, jelentős anyagi ráfordítás sem a magánszemélyek és az önkormányzat kapcsán nem kerül kompenzálásra, mivel a központi költségvetés ezen a jogcímen nem biztosít támogatást, így annak finanszírozása a saját bevétel terhére történik.

2023. július 01. napjától a hulladékgazdálkodási feladatok hatékonyabb ellátása és koordinálása új koncessziós modellben valósul meg, amelyben az állam által meghatározott feladatokat – a hulladék összegyűjtésétől egészen annak hasznosításra történő előkezeléséig – egy magánszereplő fogja elvégezni. Az elfogadott szabályozás részletes eljárásrendet tartalmaz, amely az Alaptörvény rendelkezéseivel összhangban rögzíti, hogy az értékkel rendelkező hulladék tulajdonosa részére kompenzációt szükséges nyújtani a hulladék átadásakor.

A koncessziós modellre való áttérés érdekében 2021-2022. évben megtörtént a pályáztatás, mely 2022 nyarán zárult le. A pályázatra egyetlen jelentkező volt, a MOL NYRt. A koncessziós szerződést 35 évre kötötte meg az állam a társasággal. A MOL a fordulónaptól veszi át a hulladékgazdálkodás több résztevékenységét egy általa alapított (Mol Körforgásos Gazdálkodás Kft.) koncessziós társasággal. Feladatának része a teljes közszolgáltatás, a gazdálkodó szervezetek elkülönített hulladékai, a 2024-től elindítandó kötelező visszaváltási rendszer működtetése, valamint a kiterjesztett gyártói felelősségi rendszer elindítása.

A Ht. 92./H § (4) bekezdése értelmében „*Hulladékgazdálkodási közszolgáltatási szerződés legfeljebb 2023. június 30. napján lejáró hatállyal köthető. A* [*Mód. tv.*](https://optijus.hu/optijus/lawtext/A2100002.TV#sid) *hatálybalépésekor érvényes hulladékgazdálkodási közszolgáltatási szerződés lényeges elemeit, különösen a közszolgáltatás műszaki tartalmát, ellátásának rendjét az ingatlanhasználóra nézve hátrányt okozóan - a jogszabállyal való összhang biztosítása kivételével - nem lehet módosítani. A hulladékgazdálkodási közszolgáltatási szerződések e törvény erejénél fogva 2023. június 30. napján megszűnnek.”*

A fentiek alapján a ZALAISPA Nonprofit Zrt. elkészítette a közszolgáltatási szerződést, amely alapján 2023. június 30. napjáig biztosított az ellátás, amelynek szakmai-műszaki tartalma a korábbi időszakra kötött szerződésben foglalttal azonos. A szerződés és annak 1-és 2. számú mellékletei jelen előterjesztés 1. és 2. számú mellékletét képezik.

A Gazdasági és Városfejlesztési Bizottság az előterjesztést megtárgyalta és a 4/2023. (I. 19.) számú határozatával javasolja Zalaszentgrót Város Önkormányzata részére a határozati javaslat elfogadását.

Kérem a T. Képviselő-testületet, hogy az előterjesztést megtárgyalását követően a következő határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 19. pontjában meghatározott hulladákgazdálkodás biztosítása érdekében 2023. január 01. napjától 2023. június 30. napjáig a jelen előterjesztés 1. melléklete szerinti formában és tartalommal közszolgáltatási szerződést köt a ZALAISPA Regionális Hulladékgazdálkodási és Környezetvédelmi Nonprofit Zártkörűen Működő Részvénytársasággal.

A Képviselő-testület felhatalmazza a polgármestert a hulladékgazdálkodási közszolgáltatási szerződés aláírására és felkéri a jegyzőt, hogy a határozati kivonat egy példányának megküldésével a ZALAISPA Nonprofit Zrt. (8798 Zalabér 3096/12 hrsz) értesítse, valamint a szükséges intézkedések megtételéről gondoskodjon.

*Határidő:* 2023. január 31.

*Felelős:* Baracskai József polgármester

Dr. Simon Beáta jegyző

**Zalaszentgrót**, 2023. január 23.

|  |  |
| --- | --- |
|  | **Baracskai József**  polgármester |

A határozati javaslat a törvényességi

előírásoknak megfelel.

|  |  |
| --- | --- |
|  | **Dr. Simon Beáta**  jegyző |